Document ID: 32012R0232

REGULAMENTUL (UE) NR. 232/2012 AL COMISIEI
din 16 martie 2012
de modificare a anexei II la Regulamentul (CE) nr. 1333/2008 al Parlamentului European și al Consiliului în ceea ce privește condițiile și nivelurile de utilizare pentru galben de chinolină (E 104), galben apus de soare (sunset yellow) FCF/galben portocaliu S (E 110) și roșu ponceau 4R, roșu coșenilă A (E 124)
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1333/2008 al Parlamentului European și al Consiliului din 16 decembrie 2008 privind aditivii alimentari (1), în special articolul 10 alineatul (3),
întrucât:
(1)
Anexa II la Regulamentul (CE) nr. 1333/2008 prevede o listă a Uniunii cu aditivii alimentari autorizați pentru utilizare în produsele alimentare și condițiile de utilizare a acestora.
(2)
Galben de chinolină (E 104), galben apus de soare (sunset yellow) FCF/galben portocaliu S (E 110) și roșu ponceau 4R, roșu coșenilă A (E 124) sunt coloranți alimentari autorizați în prezent pentru utilizare și enumerați în anexa II la Regulamentul (CE) nr. 1333/2008. Aprobarea actuală ține seama de dozele zilnice acceptabile (DZA), stabilite de Comitetul științific pentru alimentație (SCF) în 1983 (2).
(3)
Autoritatea Europeană pentru Siguranța Alimentară (denumită în continuare „autoritatea”) a emis un aviz la 23 septembrie 2009 (3) referitor la reevaluarea privind siguranța galbenului de chinolină (E 104) ca aditiv alimentar. În avizul respectiv, autoritatea recomandă să se scadă nivelul DZA pentru respectivul colorant alimentar de la 10 mg/kg greutate corporală/zi la 0,5 mg/kg greutate corporală/zi. În plus, autoritatea consideră că estimările detaliate privind expunerea (nivelul 2 și nivelul 3) sunt, în general, cu mult peste DZA de 0,5 mg/kg greutate corporală/zi. Prin urmare, este necesar să se modifice condițiile și nivelurile de utilizare pentru galben de chinolină (E 104) pentru a se garanta că noua DZA recomandată de autoritate nu este depășită.
(4)
La 27 septembrie 2009, autoritatea a emis un aviz (4) referitor la reevaluarea privind siguranța galbenului apus de soare (sunset yellow) FCF/galbenului portocaliu S (E 110) ca aditiv alimentar. În avizul respectiv, autoritatea recomandă să se scadă DZA pentru galben apus de soare (sunset yellow) FCF/galben portocaliu S (E 110) de la 2,5 la 1 mg/kg greutate corporală/zi. Mai mult, autoritatea consideră că estimările detaliate privind expunerea (nivelul 3) sunt, în general, mult peste DZA temporară revizuită de 1 mg/kg greutate corporală/zi în rândul copiilor care au un consum ridicat. Prin urmare, este necesar să se modifice condițiile și nivelurile de utilizare pentru galben apus de soare (sunset yellow) FCF/galben portocaliu S (E 110) pentru a se garanta că noua DZA recomandată de autoritate nu este depășită.
(5)
La 23 septembrie 2009, autoritatea a emis un aviz (5) referitor la reevaluarea privind siguranța roșului ponceau 4R, roșului coșenilă A (E 124) ca aditiv alimentar. În avizul respectiv, autoritatea recomandă să se scadă nivelul DZA de la 4 mg/kg greutate corporală/zi la 0,7 mg/kg greutate corporală/zi. Mai mult, autoritatea consideră că estimările detaliate privind expunerea (nivelul 3) sunt, în general, mult peste DZA revizuită de 0,7 mg/kg greutate corporală/zi în rândul copiilor care au un consum ridicat. Prin urmare, este necesar să se modifice condițiile și nivelurile de utilizare pentru roșu ponceau 4R, roșu coșenilă A (E 124) pentru a se garanta că noua DZA recomandată de autoritate nu este depășită.
(6)
Este necesar să se elimine aceste substanțe din grupa III enumerată în partea C punctul 3 din anexa II. Cu toate acestea, ar trebui menținută limita maximă combinată în cazul în care substanțele sunt utilizate împreună cu celelalte substanțe care fac parte din grupa III.
(7)
Pentru a reduce expunerea sub DZA recomandată, limitele maxime ar trebui revizuite. Mai exact, acestea ar trebui să fie reduse cu același factor ca și reducerea dorită în ceea ce privește doza zilnică. Ar trebui să se permită anumite excepții cu niveluri mai ridicate pentru unele produse tradiționale care nu contribuie în mod semnificativ la expunere. Anumite dispoziții au fost, de asemenea, eliminate.
(8)
Prin urmare, anexa II la Regulamentul (CE) nr. 1333/2008 ar trebui modificată în consecință.
(9)
Pentru a-i permite industriei alimentare timpul necesar pentru a-și adapta producția la noile condiții și niveluri de utilizare prevăzute în prezentul regulament, este oportun să se prevadă dispoziții tranzitorii.
(10)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 1333/2008 se modifică în conformitate cu anexa la prezentul regulament.
Articolul 2
Prezentul regulament se aplică de la 1 iunie 2013.
Produsele alimentare care conțin galben de chinolină (E 104), galben apus de soare (sunset yellow) FCF/galben portocaliu S (E 110) și roșu ponceau 4R, roșu coșenilă A (E 124) care au fost introduse pe piață în mod legal înainte de 1 iunie 2013, dar care nu sunt conforme cu dispozițiile prezentului regulament, pot continua să fie comercializate până la epuizarea stocurilor.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în statele membre.
Adoptat la Bruxelles, 16 martie 2012.

Labels: 0
17